Document ID: 32012R0409

РЕГЛАМЕНТ (ЕС) № 409/2012 НА СЪВЕТА
от 14 май 2012 година
за спиране на прилагането на някои ограничителни мерки, установени в Регламент (ЕО) № 194/2008 за подновяване и засилване на ограничителните мерки по отношение на Бирма/Мианмар
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 215 от него,
като взе предвид Решение 2012/225/ОВППС на Съвета от 26 април 2012 г. за изменение на Решение 2010/232/ОВППС за подновяване на ограничителните мерки по отношение на Бирма/Мианмар (1),
като взе предвид съвместното предложение на Върховния представител на Съюза по въпросите на външните работи и политиката на сигурност и на Европейската комисия,
като има предвид, че:
(1)
Регламент (ЕО) № 194/2008 на Съвета (2) предвижда определени мерки, които включват ограничения на вноса и износа на някои видове стоки в/от Бирма/Мианмар, замразяването на финансовите средства и икономическите ресурси на някои лица и образувания и ограничения по отношение на финансирането на някои предприятия.
(2)
В отговор на неотдавнашните събития в Бирма/Мианмар с Решение 2012/225/ОВППС беше изменено Решение 2010/232/ОВППС (3) с цел да се предвиди спиране наприлагането до 30 април 2013 г. на всички ограничителни мерки по отношение на Бирма/Мианмар, с изключение на оръжейното ембарго и ембаргото върху оборудване, което би могло да бъде използвано за вътрешни репресии.
(3)
Следователно Регламент (ЕО) № 194/2008 следва да бъде съответно изменен, за да бъде спряно прилагането на повечето ограничителни мерки.
(4)
Следва да се счита, че спирането на замразяването на средства и икономически ресурси позволява освобождаването без предварително разрешение от компетентните органи на финансови средства и икономически ресурси, замразени съгласно Регламент (ЕО) № 194/2008,
ПРИЕ НАСТОЯЩИЯ РЕГЛАМЕНТ:
Член 1
Прилагането на мерките, посочени в членове 2, 3, 5, 6, член 7, параграф 3, член 8, член 9, параграф 2, членове 11, 12, 13, и член 15, параграфи 2 - 8 от Регламент (ЕО) № 194/2008 се спира до 30 април 2013 г.
Прилагането на член 7, параграф 5 от Регламент (ЕО) № 194/2008 се спира до 30 април 2013 г., доколкото се отнася до член 7, параграф 3.
Член 2
Лицата, изброени в приложението се заличават от списъка на лицата в част Й от приложение VI към Регламент (ЕО) № 194/2008.
Член 3
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 14 май 2012 година.

Labels: 18
3
5